పందనల్లూర్ సుబ్బరాయ పిళ్ళై

పందనల్లూర్ సుబ్బరాయ పిళ్ళై భరతనాట్య విద్వాంసుడు, నాట్యాచార్యుడు.

విశేషాలు
ఇతడు 1914, డిసెంబర్ 7వ తేదీన పి.చొక్కలింగం పిళ్ళై, సెంగమ్మాళ్ దంపతులకు తమిళనాడు రాష్ట్రం, తంజావూర్ జిల్లా, పందనల్లూర్ గ్రామంలో జన్మించాడు. ఇతడు, ఇతని తండ్రి పి.చొక్కలింగం పిళ్ళై, తాత మీనాక్షి సుందరం పిళ్ళై కలిసి భరతనాట్యంలో పందనల్లూర్ బాణీని ప్రవేశపెట్టారు. 

ఇతడు తన తాత మీనాక్షి సుందరం పిళ్ళై వద్ద భరతనాట్యం అభ్యసించాడు. తరువాత తండ్రితో కలిసి మద్రాసులో భరతనాట్యం గురువుగా అనేక మంది శిష్యులను కళాకారులుగా తయారు చేశాడు. ఇతని తండ్రి మరణించిన తర్వాత కూడా ఇతడు గురువుగా తన వృత్తిని కొనసాగించాడు. 

ఇతనికి భార్య రుక్మిణీ అమ్మాళ్ ముగ్గురు కుమారులు, ఇద్దరు కుమార్తెలు ఉన్నారు. ఇతడు తన ఇద్దరు మనుమరాళ్ళు జి.వసుమతి, జి.వనితలకు శిక్షణనిచ్చి నృత్య కళాకారిణులుగా తయారు చేశాడు. ఇతని శిష్యురాళ్ళలో అలర్మేల్ వల్లి, మీనాక్షి చిత్తరంజన్ మొదలైనవారున్నారు.

పురస్కారాలు 
ఇతడు అనేక పురస్కారాలను అందుకున్నాడు. వాటిలో కొన్ని: 
 సంగీత నాటక అకాడమీ అవార్డు (1979)
 కళైమామణి (1979)
 నాట్యాచార్య అవార్డు (1995) - మద్రాసు సంగీత అకాడమీ
 నృత్య పెరనాయర్ బిరుదు - నృత్యాంజలి, చిదంబరం
 వెటరన్ గురు అవార్డ్ - నాట్యరంగం
 నాట్యకళానిధి అవార్డ్ (2006) - అసోసియేషన్ ఆఫ్ భరతనాట్యం ఆర్టిస్ట్స్ ఆఫ్ ఇండియా (ABHAI) 

ఇతడు తన 94వ యేట 2008 మే 12వ తేదీన మరణించాడు.

మూలాలు

1914 జననాలు
భరతనాట్య కళాకారులు
సంగీత నాటక అకాడమీ అవార్డు గ్రహీతలు
2008 మరణాలు
కళైమామణి పురస్కార గ్రహీతలు
తమిళనాడు వ్యక్తులు